V košickej Steel Aréne sa v sobotu podvečer hrala repríza vlaňajšieho finále nadnárodnej súťaže MEL, kde hostili hráčky Good Angels maďarský tím Šopron, ktorému podľahli o osem bodov 69:77.
KOŠICE. Po stretnutí sme oslovili športového riaditeľa košického družstva Ivana Benninghausa.
"Po našom sľubnom výkone vo štvrtok v Györi, kde sme vyhrali 67:60 v našej A–skupine Euroligy, sme žiaľ doma upadli do letargie a miestami mi to pripomínalo náš posledný nevydarený euroligový zápas s tureckým Kayseri Kaski spor, ktorému sme podľahli 42:53. Je však pravdou, že sme mali len dve pivotky, a to Krivačevičovú a Hruščákovú a naše súperky sa na tento fakt veľmi dobre pripravili. Navyše sme mali veľmi nízku percentuálnu úspešnosť streľby, a preto neprekvapilo, že sme v druhej štvrtine prehrávali aj vyšším bodovým rozdielom 13:27," uviedol.
Fatálne chyby v obrane
"Po zmene strán sme nezložili zbrane a dotiahli sa tri body 42:45. No, žiaľ, sme urobili priam fatálne chyby v obrane, ktoré hostky náležite trestali aj tzv. ľahkými košmi. Táto prehra škrie o to viac, že sme konečne chceli zvíťaziť v Steel Aréne a pripraviť si tak čo najlepšiu psychickú pohodu pred posledným domácim skupinovým zápasom Euroligy, ktorý tu odohráme 19. februára a hostíme Famila Basket Schio. Navyše nie všetky hráčky podali výkon, ktorý sa od nich právom očakáva, napríklad legionárky Zietarová alebo Abdiová."
V piatok v Steel Aréne na hokejovom zápase HC Košice proti Zvolenu, ktorý bol vypredaný, panovala veľmi športová atmosféra. Verili ste, že príde takmer 3 000 ľudí aj na váš sobotňajší duel?
"To som rozhodne nečakal a je to určite pekná návšteva. Chcem sa poďakovať športovým fanúšikom, že na nás nezanevreli a prišli aj v sobotu na stretnutie MEL súťaže. Len verím, že sa im už konečne aj v prekrásnom prostredí odvďačíme víťazstvom. Určite, ak by sme v sobotu vyhrali, na už spomínaný zápas proti Schiu by ich prišlo ešte viac," dodal Benninghaus.
Napriek prehre hráčky Good Angels Košice sa stali víťazkami základnej časti nadnárodnej súťaže žien - Stredoeurópskej ligy (MEL). Košičanky postúpili ako jediný slovenský tím do záverečného turnaja Final Four, ktorý sa uskutoční v dňoch 6. - 7. marca.
V základnej časti MEL 2013/2014 účinkovalo päť slovenských, päť maďarských družstiev a jeden tím z Chorvátska.
Na celkový triumf môžu pomýšľať ešte ďalší účastníci Final Four - maďarské družstvá UNIQA Euroleasing Šopron, PEAC Pécs a chorvátsky WBC Nový Záhreb.
Najbližšie sa košické basketbalistky predstavia na palubovke Jekaterinburgu v 8. kole Euroligy FIBA.